ନର ଦେହେ ପାଇଛ ଜନ୍ମ
ନର ଦେହେ ପାଇଛ ଜନ୍ମ

ଭୀମ ଭୋଇ

ନର ଦେହେ ପାଇଛ ଜନ୍ମ
ଏତେବେଳେ ଡାକ ମହିମା ନାମ । ଘୋଷା ।

କାଳଚକ୍ର ବ୍ରହ୍ମାଣ୍ଡରେ ଫେରିଲାଣି
ଅଦୃଷ୍ଚ କରମ ହେଉଛି ବାମ ।
ଏକ ପ୍ରଭୁ ବିନୁ ଏ ମାନବ ତନୁ
ରଖିବାକୁ କେହି ନୁହନ୍ତି କ୍ଷମ ।୧।

ମିଛ କଥାକୁ ପସରା କରିଅଛ
ସରିଲାଣି ଦେଖ ସକଳ କାମ ।
ଦିନ ନ ସରି ଅପମୃତ୍ୟୁ ହେଉଛି
ବିଅର୍ଥରେ ବାନ୍ଧି ନେବଟି ଯମ ।୨।

ଅଗ୍ନୀ ଅଙ୍ଗୀକାର ପୁରୁଷ ଅଟନ୍ତି
ତାଙ୍କ ତୁଲେ କେହି ନୁହନ୍ତି ସମ ।
ଚାରି ତୀର୍ଥ ଆସି ଶର୍ଣାଗତ ପଶି
ଶ୍ରୀଚରଣ ତଳେ ସେ ଚଉଧାମ ।୩।

ଯେ ଆଶ୍ରିତ ହେବ ଗୁରୁଧର୍ମ ନେବ
ଆକାଶକୁ ଚାହିଁ କର ନିୟମ ।
ନ ଧରିଲେ ରଟି ଗଣ୍ଠି ଯିବ ଫିଟି
ପଶ୍ଚାନ୍ତେ ପାଇବ ପଥ ଶରମ ।୪।

ସପ୍ତ ବ୍ରହ୍ମାଣ୍ଡକୁ ସାତ ଥର ହୋଇ
ଫେରି ଆସିଲାଣି ଅଲେଖ ଧର୍ମ ।
ଜାଣି ଶୁଣି କରି ଚିତ୍ତରେ ନ ଧରି
ମାୟାରେ କିମ୍ପାଇଁ ହେଉଛ ଭ୍ରମ ।୫।

ଅକ୍ଷରେ ନ ବସେ ରୂପରେ ନ ଦିଶେ
ସେ ପ୍ରଭୁଙ୍କୁ ନ ପାଇଲେଟି ଗମ୍ୟ ।
ଆତ୍ମଜ୍ଞାନୀ ହେଲେ ତେବେ ଯାଇଁ ମିଳେ
ଭଣେ ଭୀମ ଭୋଇ ପାମର ହୀନ ।୬।